Hersiene wingerdgids sien die lig - KLK
Die handleiding met bemestingsriglyne vir wingerde is daar vir boere om dieselfde beginsels toe te pas en kan ook in klasse gebruik word vir studente om daaruit te leer. "Dit is belangrik dat ons as produsente almal uit een mond praat," het Francois Viljoen van Vinpro 'n paar weke gelede by die bekendstelling van die hersiene handleiding Bemestingsriglyne vir die Wynbedryf.
Die eerste handleiding met bemestingsriglyne vir wingerde het in 1994 die lig gesien, maar ná 20 jaar het die behoefte ontstaan om dit te hersien en weer te publiseer. Winetech het die hele projek oor twee jaar ge­finansier. Volgens Viljoen het aanbevelings en resepte vir bemesting oor die jare begin verskil en was dit dus nodig om die handleiding te hersien.
Braham Oberholzer, die projekleier vir die hersiening van die boek, het verduidelik dat hulle net gebou het op die bestaande inligting in die oorspronklike handleiding. "Ons het ál die inligting nagegaan en seker gemaak dat indien daar iets nuuts is, dit by die nuwe handleiding ingesluit word." Hy het benadruk dat die gesondheid van wingerdgrond ontsettend belangrik is. "Die grond is wat die wingerd gesond hou."